ایمیزون الیکسا کا بچی کو خطرناک چیلنج؛ ’بجلی کے بورڈ میں پلگ لگا کر اس پر سکہ رکھو‘
کرسٹین نے سوشل میڈیا پوسٹ میں وہ اسکرین شاٹ بھی شیئر کیا ہے جس میں ایمیزون کی الیکسا ڈیوائس نے بچی کو ایک انتہائی خطرناک چیلنج تجویز کیا ہے۔
ویب ڈیسک — ان ورچوئل اسسٹنٹ کے آلات کو آواز سے بھی کنٹرول کیا جا سکتا ہے۔ جہاں یہ آلات بہت سے امور میں معاون ثابت ہوتے ہیں وہیں بعض اوقات ان کا کوئی ایسا عمل سامنے آتا ہے جس سے ان کے خطرناک ہونے کا تاثر سامنے آتا ہے۔ اس کی ایک مثال حالیہ دنوں میں سوشل میڈیا پر وائرل ہونے والی ایک خاتون کرسٹین کی پوسٹ ہے جس میں ان کا کہنا تھا کہ ان کی 10 سالہ بیٹی نے الیکسا سے کہا کہ وہ اس کو کوئی چیلنج دے۔ کرسٹین نے سوشل میڈیا پوسٹ میں وہ اسکرین شاٹ بھی شیئر کیا ہے جس میں ایمیزون کی الیکسا ڈیوائس (ورچوئل اسسٹنٹ) نے بچی کو ایک انتہائی خطرناک چیلنج تجویز کیا ہے۔ خیال رہے کہ ایمیزون الیکسا ایک ایسی ورچوئل اسسٹنٹ ڈیوائس ہے جو کچھ پوچھنے پر جواب دیتی ہے اور اس سے مختلف ڈیوائسز کو کنیکٹ اور کنٹرول بھی کیا جاسکتا ہے۔ خاتون کے شیئر کردہ اسکرین شاٹ میں واضح ہو رہا ہے کہ الیکسا کے اسمارٹ اسپیکر نے بچی سے کہا کہ وہ موبائل فون کا ایک چارجر لے اور اس کو دیوار میں نصب کسی بجلی کے بورڈ میں نصف اندر کرے اور اس کے بعد ایک سکہ لے کر اس چارجر کے اگلے حصے کو لگائے جو کہ بورڈ میں جانے سے رہ گیا ہو۔ اس عمل سے بچی کو انتہائی شدید کرنٹ یا بجلی کا جھٹکا لگ سکتا تھا۔ سوشل میڈیا پر یہ پوسٹ لگاتے ہی اس پر لوگوں کی رائے سامنے آنے لگی۔ کچھ لوگ الیکسا ڈیوائس پر تنقید کر رہے تھے جب کہ بعض لوگوں نے ٹیکنالوجی یا مصنوعی ذہانت پر سوالات اٹھائے ہیں۔ کچھ لوگوں نے ایسی ویڈیوز شیئر کی ہیں جس میں اس خطرناک عمل کے نتائج دکھائے گئے ہیں۔ دوسری جانب ایمیزون نے بھی سوشل میڈیا پر خاتون کو جواب دیتے ہوئے معذرت کی ہے۔ اس کے ساتھ ہی انہوں نے کرسٹین سے براہِ راست رابطہ کرنے کا بھی کہا تاکہ اس مسئلے کو مستقل حل کیا جا سکے۔ بعد ازاں ایمیزون نے ایک بیان جاری کیا کہ انہوں نے اس مسئلے کا حل نکال لیا ہے۔ واضح رہے کہ ’پینی چیلنج‘ (سکے کا چیلنج) گزشتہ برس چین کی سوشل میڈیا ایپلی کیشن ’ٹک ٹاک‘ پر سامنے آیا تھا۔ ماہرین نے صارفین کو اس چیلنج میں حصہ لینے سے سختی سے منع کیا تھا اور کہا تھا کہ لوگوں کو اس چینلج کا حصہ نہیں بننا چاہیے کیوں کہ اس سے دیگر نقصانات کے ساتھ ساتھ آگ بھی لگ سکتی ہے۔